“แมลง” อาหารแห่งอนาคต กำลังโตระเบิดกว่า 5 เท่า ใน 5 ปี
เรื่องนี้น่าสนใจอย่างไร ลงทุนแมนจะเล่าให้ฟัง
25 ส.ค. 2565

“แมลง” อาหารแห่งอนาคต กำลังโตระเบิดกว่า 5 เท่า ใน 5 ปี /โดย ลงทุนแมน
หากพูดถึงอาหารที่เป็นแหล่งโปรตีนหลักของโลก
หลายคนน่าจะนึกถึง เนื้อหมู หรือเนื้อไก่
แต่รู้ไหมว่า อีกแหล่งโปรตีนใหม่อย่าง “แมลง” กำลังได้รับความนิยมเพิ่มขึ้นเรื่อย ๆ 
โดยคาดการณ์ว่า ในปี 2570 มูลค่าตลาดของอาหารโปรตีนจากแมลงทั่วโลก จะสูงถึง 74,000 ล้านบาท หรือคิดเป็นการเติบโต จากปัจจุบันกว่า 5 เท่า
เรื่องนี้น่าสนใจอย่างไร
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปัจจุบัน มีประชากรโลกประมาณ 2,000 ล้านคน ที่เคยหรือนิยมบริโภคแมลง
โดยมูลค่าตลาดของอาหารโปรตีนจากแมลงทั่วโลก มีมูลค่าประมาณ 14,000 ล้านบาท 
และคาดการณ์ว่า ในปี 2570 จะมีมูลค่าสูงถึง 74,000 ล้านบาท หรือมีการเติบโตเพิ่มขึ้นจากปัจจุบันกว่า 5 เท่า
โดยอาหารจากแมลง ถูกจัดให้อยู่ในกลุ่ม “Future Food” หรืออาหารแห่งอนาคต ที่ได้ถูกพัฒนาขึ้นมา เพื่อตอบสนองความมั่นคงทางอาหาร และมาช่วยแก้ปัญหาวิกฤติการณ์ขาดแคลนอาหารของโลก ที่เราได้เห็นกันมาในระยะหนึ่งแล้ว
อย่างในสหภาพยุโรปได้มีการอนุมัติ ให้แมลงเป็นอาหารสำหรับการบริโภคได้
หรือในสหรัฐอเมริกา ด้วยความที่ประชาชนชาวอเมริกันกว่าครึ่งหนึ่ง มีปัญหาสุขภาพ 
จากพฤติกรรมการบริโภคอาหารที่ไม่เหมาะสม จนส่งผลเสียต่อสุขภาพ
ก็ทำให้ประชาชนจำนวนไม่น้อย หันมาบริโภคแมลงเป็นอาหารกันมากขึ้น
ทั้งนี้ แมลงนั้นถือเป็นอาหารที่มีแหล่งโปรตีน วิตามิน และกรดอะมิโนหลายชนิดในปริมาณสูง มีไขมันต่ำ อีกทั้งยังเป็นแหล่งรวมแร่ธาตุ ที่จำเป็นต่อร่างกายอีกหลายชนิด เช่น แคลเซียม เหล็ก และสังกะสี เป็นต้น
โดยข้อมูลจาก องค์การอาหารและการเกษตรแห่งสหประชาชาติ ระบุว่า มีแมลงที่ถูกมนุษย์นำมาบริโภคเกือบ 2,000 สายพันธุ์จากทั่วโลก โดยสัดส่วนของแมลงที่มีการบริโภคกันมากที่สุด 5 อันดับแรก คือ
- 31% แมลงในกลุ่มด้วงและแมลงปีกแข็ง (Coleoptera)
- 18% แมลงในกลุ่มผีเสื้อ (Lepidoptera)
- 14% แมลงในกลุ่มผึ้ง (Hymenoptera) 
- 13% แมลงในกลุ่มจิ้งหรีดและตั๊กแตน (Orthoptera)
- 10% แมลงในกลุ่มมวน (Hemiptera)
ซึ่งแมลงมักจะถูกนำไปแปรรูปก่อนที่จะนำมาบริโภค อาจอยู่ในรูปของขนมขบเคี้ยว อาหารเรียกน้ำย่อย และอาหารเครื่องเคียง เป็นต้น
สำหรับประเทศไทยของเรานั้น ก็ถือเป็นประเทศหนึ่งที่มีสภาพภูมิอากาศแบบร้อนชื้น เหมาะสำหรับทำฟาร์มเพาะเลี้ยงแมลง
ปี 2564 ประเทศไทยสามารถผลิตแมลงได้มากกว่า 7,000 ตันต่อปี โดยมีการส่งออกราว 500-600 ตันต่อปี ซึ่งการส่งออกส่วนใหญ่ จะเป็นในรูปของการแช่แข็ง แป้ง และแมลงกระป๋อง
โดยมีตลาดส่งออกหลัก 3 อันดับแรก คือ
- 48% กัมพูชา 
- 26% สหรัฐอเมริกา 
- 12% ญี่ปุ่น
นอกจากนี้ ด้วยความที่แมลงนั้นเป็นสัตว์ขนาดเล็ก มีวงจรชีวิตสั้น 
ทำให้การเพาะเลี้ยงแมลงใช้พื้นที่น้อย และใช้เวลาเพาะเลี้ยงไม่นาน  
ส่งผลให้ต้นทุนรวมในการเพาะเลี้ยงต่ำกว่า เมื่อเทียบกับการเลี้ยงสัตว์เศรษฐกิจอื่น ๆ 
และยังทำให้เกิดมลพิษต่อสิ่งแวดล้อมที่น้อยอีกด้วย
ถึงตรงนี้ เราจะเห็นว่า ธุรกิจการเพาะเลี้ยงแมลงและแปรรูป เพื่อส่งออกของประเทศไทย ถือเป็นอีกหนึ่งธุรกิจที่น่าจับตามอง จากเทรนด์ความต้องการของผู้บริโภคในหลายประเทศ 
ขณะที่ประเทศไทยเองก็มีความได้เปรียบของสภาพอากาศ สำหรับการเพาะเลี้ยง
ก็ต้องติดตามกันต่อไปว่า ประเทศไทยจะสามารถทำให้ธุรกิจเพาะเลี้ยงแมลง เพื่อส่งออกแมลงและอาหารที่เกี่ยวข้อง สามารถเติบโตไปได้มากน้อยแค่ไหน
ก็ไม่แน่เหมือนกันว่า แมลงอาจจะกลายเป็นอีกหนึ่งความหวังใหม่ ให้กับเกษตรกรไทยก็เป็นได้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-